Como chi so jompid’a s’intentu

1.
Caderina: 
Como chi so jompid’a s’intentu
pustis de tantas tribulaziones:
finadas como sas afflissiones
non si trattat pius de patimentu.

2.
Como chi hapo logradu su disizu
non m’ammento pius de su passadu,
non tenzo pius como contivizu,
dogni malu passare est olvidadu.
Dogni pena, ogni affannu, ogni fastizu
li siat a su mere perdonadu; 
nde siat benedittu e laudadu
tottu su chelu e i su firmamentu.

3.
Como chi m'est su contu resessidu
sos affannos patidos pius non sento,
de tottu sos disastros ch'hap'hapidu
appenas che in sonnu mi nd'ammento.
Affine tenz’in domo unu maridu
cun chie mi consolo e mi cuntento;
non mi chescio pius, non mi lamento
ch'hapo in manu s'addoru e i s'appentu.

4.
Dogni malu passare e dogni anneu
como s'est cunvertidu in allegria,
ite bellu gosare, ite recreu
tenner unu maridu in cumpagnia!
Un'atter'unu che a Giua meu
pro cuss’anca de sorre nde cheria,
mancari chi non fettat fantasia
est de bonu discursu e de talentu.

5.
Como sì chi m’agato sana e frisca,
dae maridu meu dengherada,
de maridu hapo fattu bona pisca,
ja mi poto jamare fortunata.
Bois l'ischides, comare Franzisca,
chi sezis dae meda cojuada;
vida che i sa nostra non bi nd'hada
de jubilu piena, e de cuntentu.

6.
Franzisca:
Bois sezis, comare, ancora noa
in sos affares matrimoniales,
però l’hazis a narrer a sa coa
s’in su bene incontrades tantos males.
‘Eo, comare, chi nd'hapo sa proa,
nde poto fagher testimoniales
ca b'hat puru maridos infernales
chi sun de sas muzeres su turmentu.

7.
Caderina:
Cussos sunu maridos bestiales
chi no ischini bene sos doveres,
però Giua no est de cuddos tales
chi jughen che istrazzu sas muzeres:
mi l'hat giuradu subra sos juales
chi m'hat a dare tottu sos piagherei.
‘Eo puru servinde a tantos meres
hapo imparadu s'impraniamentu.

8.
Franzisca:
In su mundu b'hat fossos e iscalas,
s'agatat unu o ateru disastru:
s'est beru su chi nân sas limbas malas
Juampedru in domare est bonu mastru.
Intantu preparadebos sas palas
a sas fricassiones de s'ozastru,
tenide prontu unu bonu impiastru
ch'hat a servire de medicamentu.

9.
Caderina:
Ite tottu, comare, mi contades
in mesu de sa nostra confìdanzia?
Bois, comare, mi disisperades
in logu de mi dare un'isperanzia;
sas atteros medides e pesades
cun sas bostras misuras e bilanzia:
si faghet sa muzere calchi erranzia
meritat zertu su curreggimentu.

10.
Franzisca:
Bois sezis prudente faeddende,
m'hazis dadu tres sabias rispostas,
ma si bidides su fuste ballende
in palas e in renes e in costas
paret chi bos intend’a boghes postas:
pro Deus adjutoriu gridende,
e i sa zente tottu concurrende
pro iscurtare su dibattimentu.

11.
Caderina:
Custa paret, comare, un'insolenzia,
bois non sezis amiga corale;
però maridu meu est de scienzia
chi jughet in cherveddos bonu sale.
Si tenzo de bastone una sentenzia
l'appello a su supremu tribunale
de mercante compare Pasquale
chi m'hat fattu unu forte giuramentu,

12.
Compare Pasquale m'hat giuradu
subra sos metros chi medit su pannu
ch'hat a maridu meu prezzettadu
de non mi maltrattare pro mes'annu;
e si Giua mi faghet calchi dannu,
comente fit avesu e costumadu,
compare Pasquale hat ordinadu
de recurrer a isse in su momentu.

13.
Franzisca:
Comare, med’astuta bos faghides
ma sezis meda tonta e ignorante:
si su mundu connoscher no ischides
Juampredu bos bogat su portante.
Cando a compare ‘ostru recurrides
hat a fagher origas de mercante:
si bos fidades de negoziante
bois bos agatades cun su ‘entu.

14.
Creidemi, comare, a fide mia,
chi su mundu est pienu de amarguras:
innantis ‘eo puru supponia
cust'istadu pienu de dulzuras,
chi mancu in su sonnu m'immaginaia
de b'incontrare tantas disastruras:
disgrazias presentes e futuras
sunu de cust'istadu s'alimentu.

15.
Sa vida nostra est d'affannos piena,
d'angustias, tormentos e dolores,
nois tenimus a pranz'e a chena
su fuste pro carignos e amores
e gasi custa povera carena
jughet in dogni parte lividores:
custos sunu sos gustos e sabores
chi de tantas promissas hapo tentu.

16.
Caderina:
Bell'e gai, comare, m'accunnortat,
unu bonu consolu mi proponet.
si l'haer’hapid’ischidu innantis morta
de intrare in custa chistione;
como a su ch'hat a benner so resorta,
benzat su fuste o benzat su bastone,
sos malannos dênt esser a cumone,
divisu a mes'a pare su lamentu.

17.
Eppuru m’est intrende una paura,
solu pro lu pensare resto fritta:
si trattat Giua s'antiga locura
m’ammanio s’ispidu, sa palitta.
Pro como maleigo sa frissura
de don Sisini e donna Margherita,
siat Grazia Soro maleitta
chi m'haiat bogadu cust'imbentu!

18.
No est tottu de creder su chi nâna
sas limbas maladittas de Olzai,
ma s’est beru sos Pulis non si l’hana
dae ghermanu meu de Illorai.
Ponet in puntu tottu sos de Ottana 
connadu meu Antoneddu Manai, 
in logu de coccone e binu assai
ja si nd’hat a intender su chimentu.